CELEX: 32021D1360
Language: bg
Date: 2021-06-30 00:00:00
Title: Решение (ЕС) 2021/1360 на Комисията от 30 юни 2021 година за предоставяне на разрешение на Нидерландия да приложи удължаване на някои срокове, посочени в членове 2 и 3 от Регламент (ЕС) 2021/267 на Европейския парламент и на Съвета (нотифицирано под номер C(2021) 4640) (само текстът на английски език е автентичен)

16.8.2021   
               
               
                  BG
               
               
                  Официален вестник на Европейския съюз
               
               
                  L 293/14
               
            
         РЕШЕНИЕ (ЕС) 2021/1360 НА КОМИСИЯТА
         от 30 юни 2021 година
         за предоставяне на разрешение на Нидерландия да приложи удължаване на някои срокове, посочени в членове 2 и 3 от Регламент (ЕС) 2021/267 на Европейския парламент и на Съвета
         
            
               (нотифицирано под номер C(2021) 4640)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2021/267 на Европейския парламент и на Съвета от 16 февруари 2021 г. за определяне на специални и временни мерки с оглед на продължаващата криза във връзка с COVID-19 относно подновяването или удължаването на срока на валидност на някои удостоверения, свидетелства и разрешителни, отлагането на някои периодични проверки и продължаващо обучение в някои области на транспортното законодателство и удължаването на някои срокове, посочени в Регламент (ЕС) 2020/698 (1), и по-специално член 2, параграф 8 и член 3, параграф 4 от него,
         като има предвид, че:
         
                     (1)
                  
                  
                     С член 2, параграф 1 от Регламент (ЕС) 2021/267 се удължава срокът за завършване на продължаващо обучение от притежаващите удостоверение за професионална компетентност (УПК), който в противен случай щеше да е изтекъл или ще изтече между 1 септември 2020 г. и 30 юни 2021 г. С член 2, параграф 3 от посочения регламент се удължава валидността на съответното маркиране с хармонизирания код на Съюза „95“.
                  
               
                     (2)
                  
                  
                     С член 3, параграф 1 от Регламент (ЕС) 2021/267 се удължава срокът на валидността на свидетелствата за управление на моторни превозни средства (МПС), който в противен случай щеше да е изтекъл или ще изтече между 1 септември 2020 г. и 30 юни 2021 г.
                  
               
                     (3)
                  
                  
                     С писмо от 25 май 2021 г. Нидерландия представи мотивирано искане за разрешение да приложи удължаване на някои срокове, посочени в членове 2 и 3 от Регламент (ЕС) 2021/267. На 7 юни 2021 г. Нидерландия предостави допълнителна информация в подкрепа на искането си.
                  
               
                     (4)
                  
                  
                     С мотивираното си искане Нидерландия иска разрешение да приложи удължаване с четири месеца на срока между 1 септември 2020 г. и 30 юни 2021 г., посочен в член 2, параграф 1 от Регламент (ЕС) 2021/267, за целите на тази разпоредба и на член 2, параграф 3, и разрешение да приложи удължаване с четири месеца на срока между 1 септември 2020 г. и 30 юни 2021 г., посочен в член 3, параграф 1 от същия регламент.
                  
               
                     (5)
                  
                  
                     Според предоставената от Нидерландия информация приключването на продължаващо обучение, неговото удостоверяване и маркирането с хармонизирания код „95“ на Съюза вероятно ще продължат да бъдат неизпълними и след 30 юни 2021 г. поради мерките, предприети от държавата за предотвратяване или за ограничаване на разпространението на COVID-19.
                  
               
                     (6)
                  
                  
                     Според Нидерландия поради горепосочените мерки се е наложило продължаващото обучение да бъде преустановено между 15 декември 2020 г. и 16 март 2021 г. Въпреки че продължаващото обучение междувременно беше възобновено, продължава да е в сила задължението лицата да поддържат отстояние от 1,5 метра едно от друго във всяка конкретна ситуация. Частните дружества прилагат тези мерки чрез общ протокол.
                  
               
                     (7)
                  
                  
                     Основното въздействие на тези мерки върху продължаващо обучение е, че сега групите трябва да бъдат много по-малки отколкото при нормални обстоятелства. В действителност значителна част от продължаващото обучение включва задължителен практически курс, който понастоящем може да се провежда само с малки групи от хора. Според информацията, предоставена от Нидерландия, това обстоятелство значително намалява капацитета за обучение в тази държава членка, поради което не дава възможност за навременно приключване на продължаващото обучение на голям брой водачи на камиони.
                  
               
                     (8)
                  
                  
                     Според Нидерландия този общ протокол ще трябва да се прилага от частните дружества през идните месеци, което означава, че значителните ограничения на наличния капацитет за обучение няма да отпаднат в краткосрочен план.
                  
               
                     (9)
                  
                  
                     В съответствие с информацията, предоставена от Нидерландия, повечето водачи на камиони в тази държава членка трябва да подновят своите удостоверения за професионална компетентност (УПК) преди края на 2021 г. Въз основа на информацията, предоставена от нидерландския орган, отговарящ за регистрацията на обученията (CBR (2)), през 2021 г. все още средно 150 000 водачи трябва да преминат два курса на обучение от седем часа, което означава общо 300 000 курса, които предстои да бъдат проведени в тази държава членка до края на годината за водачите на камиони.
                  
               
                     (10)
                  
                  
                     Освен това, въз основа на данните, предоставени от Нидерландия, значителен брой водачи на автобуси са изпитали сериозни затруднения да преминат обучението си преди 10 септември 2020 г. поради въведените ограничителни мерки в тази държава членка през пролетта на 2020 г. Тъй като на тези водачи на автобуси е предоставено удължаване на валидността на техните УПК въз основа на Регламент (ЕС) 2020/698 на Европейския парламент и на Съвета (3), все още остават около 350 000 курса на обучение, които водачите на автобуси трябва да преминат в много кратък срок.
                  
               
                     (11)
                  
                  
                     Освен това, в съответствие с информацията, предоставена от Нидерландия, би било много трудно да се възобнови по организиран начин цялото продължаващо обучение. Броят на заразените с COVID-19 в Нидерландия остава висок, а повечето от професионалните водачи все още не са ваксинирани. Въз основа на информацията, предоставена от тази държава членка, това означава, че сред посочената група хора или в близкото им обкръжение все още има заразени, което ги принуждава да прекарват време в отпуск по болест или под карантина. Това означава не само, че те трябва да бъдат заменени от колеги, но и че има по-малко време за провеждане на тяхното продължаващо обучение. Натрупаният опит показва също така, че наличните обучители трябва да отменят много дни на обучение, което се случва не само поради големия брой неочаквани анулaции от страна на водачите, но и поради факта, че сред самите обучители все още има случаи на заразени и карантинирани.
                  
               
                     (12)
                  
                  
                     Според органите на Нидерландия държавата членка работи по прилагането на схема, даваща възможност за продължаващо вътрешнофирмено обучение за УПК, което ще даде възможност на водачите да преминат обучението си в рамките на обичайните си функционални групи, създадени с цел ограничаване на разпространението на заразата. Въпреки това необходимото сертифициране на тези обучители се очаква да започне едва от 1 юли. В периода след това много обучители и водачи се очаква да бъдат в летен отпуск, тъй като това обикновено е свързано с ученическите ваканции в тази държава членка.
                  
               
                     (13)
                  
                  
                     Съгласно предоставената от Нидерландия информация подновяването на свидетелствата за управление на превозни средства вероятно също ще продължи да бъде неизпълнимо и след 30 юни 2021 г. поради мерките, предприети от държавата за предотвратяване или за ограничаване на разпространението на COVID-19.
                  
               
                     (14)
                  
                  
                     Въз основа на информацията, предоставена от Нидерландия, в тази държава членка УПК се вписват в свидетелствата за управление на превозни средства. Следователно валидността на свидетелствата за управление на по-голямата част от водачите на камиони, чиито УПК ще изтекат на 10 септември 2021 г., също ще изтече на посочената дата.
                  
               
                     (15)
                  
                  
                     Според Нидерландия удължаването на валидността на свидетелствата за управление на превозни средства, която в противен случай ще изтече, е необходимо по-специално за лицата, които се нуждаят от доклад на медицински специалист, за да подновят свидетелствата си. Въз основа на данните, предоставени от тази държава членка, понастоящем има 61 687 досиета, по които нидерландският национален изпитващ орган все още чака медицински доклади от лекари или специалисти. Това се дължи на факта, че значителен брой водачи все още не могат да преминат навреме медицински прегледи поради натиска върху здравната система, предизвикан от COVID-19.
                  
               
                     (16)
                  
                  
                     Според информацията, предоставена от Нидерландия, броят на положителните резултати от тестовете и новите хоспитализации в тази държава членка е намалял и темпът на ваксинация остава в съответствие със средната стойност за Европа. Въпреки това общата ситуация с COVID-19 в Нидерландия все още се счита за обезпокоителна, тъй като към настоящия момент 23 от 25-те нидерландски региона са оценени с много висока степен на риск, което е най-високото равнище. Другите два региона са оценени с едно ниво по-ниско, т.е. „сериозно“. Поради това натискът върху системата на здравеопазването все още е много голям. Ето защо мерките, предприети за предотвратяване или за ограничаване на разпространението на COVID-19, вероятно ще останат в сила в продължение на няколко месеца.
                  
               
                     (17)
                  
                  
                     По предварителна оценка на Нидерландия е необходим период от четири месеца за поисканите удължавания, за да могат професионалните водачи да проведат своите опреснителни курсове в рамките на приложимите срокове и да се даде възможност за справяне с изоставането, за да се избегнат големи смущения в транспортния сектор.
                  
               
                     (18)
                  
                  
                     Според информацията, предоставена от Нидерландия, повечето от засегнатите водачи трябва да завършат само курсовете на обучение, които вече са започнали. Поради това поисканото удължаване не следва да води до непропорционални рискове по отношение на безопасността и сигурността на транспорта.
                  
               
                     (19)
                  
                  
                     Следователно на Нидерландия следва да се разреши да приложи удължаване с четири месеца на сроковете между 1 септември 2020 г. и 30 юни 2021 г., посочени в член 2, параграф 1, за целите на тази разпоредба и на член 2, параграф 3, и в член 3 параграф 1 от Регламент (ЕС) 2021/267.
                  
               
                     (20)
                  
                  
                     Нидерландия се съгласи настоящото решение да бъде прието и уведомлението за него да бъде на английски език,
                  
               ПРИЕ НАСТОЯЩОТО РЕШЕНИЕ:
         
            Член 1
            Нидерландия се оправомощава да приложи следното удължаване на сроковете, посочени в член 2, параграфи 1 и 3 и в член 3, параграф 1 от Регламент (ЕС) 2021/267:
            
                        а)
                     
                     
                        удължаване с четири месеца на срока между 1 септември 2020 г. и 30 юни 2021 г., посочен в член 2, параграф 1 от Регламент (ЕС) 2021/267, за целите на член 2, параграфи 1 и 3 от същия регламент; както и
                     
                  
                        б)
                     
                     
                        удължаване с четири месеца на срока между 1 септември 2020 г. и 30 юни 2021 г., посочен в член 3, параграф 1 от същия регламент.
                     
                  
         
            Член 2
            Адресат на настоящото решение е Кралство Нидерландия.
         
         
            Съставено в Брюксел на 30 юни 2021 година.
            
               
                  За Комисията
               
               Adina-Ioana VĂLEAN
               
                  Член на Комисията
               
            
         
         
            (1)  OB L 60, 22.2.2021 г., стр. 1.
         
            (2)  Centraal Bureau Rijvaardigheidsbewijzen.
         
            (3)  Регламент (ЕС) 2020/698 на Европейския парламент и на Съвета от 25 май 2020 г. за определяне на специални и временни мерки с оглед на избухването на COVID-19 относно подновяването или удължаването на някои удостоверения, свидетелства и разрешителни и отлагането на някои периодични проверки и продължаващо обучение в определени области на транспортното законодателство (ОВ L 165, 27.5.2020 г., стр. 10).